Clarice Lispector

Clarice Lispector (født som Chaya Lispector 10. desember 1920 i Podolia i det nåværende Ukraina, død 9. desember 1977 i Rio de Janeiro, Brasil) var en brasiliansk forfatter og journalist. Lispector ga ut ni romaner og ni novellesamlinger. Hun skrev også bøker for barn og oversatte Oscar Wildes The Picture of Dorian Gray til portugisisk. Hun hadde en ukentlig spalte i avisen O Jornal do Brasil.

Da Lispector ble født, var Ukraina preget av hungersnød og borgerkrig, med overgrep og massakrer på jøder. Fødestedet inngikk i den kortvarige ukrainske folkerepublikk. Familien flyktet til Recife, Brasil, da hun var ett år gammel. Hun skiftet fornavn fra Chaya til Clarice. Familien flyttet til Rio de Janeiro da hun var 12 år gammel. Familien brukte jiddisch privat, og Lispector gikk på en hebraisk skole. Senere studerte hun juss ved Universidade Federal do Rio de Janeiro. Lispector bestemte seg for å bli forfatter etter å ha lest Hermann Hesses Steppeulven. I 1943 ga hun ut sin første roman, Perto do coração selvagem. Lispectors fødested i Ukraina er kjent for chasidisme, jødisk mystikk. Hun arbeidet også som journalist og hadde en skjønnhetsspalte i en stor avis i Rio. Lispector var gift med en diplomat og bodde mange år utenfor Brasil, blant annet i Europa og Nord-Amerika. Hun reiste med mannen til Napoli 1944 der brasilianske styrker deltok på alliert side mot tyske styrker. Senere bodde de syv år i Washington D.C. Forfatterskapet hennes omtales som magisk realisme, og som modernisme.

Hun regnet seg som brasiliansk og kalte portugisisk for sitt språk. Den amerikanske oversetteren Gregory Rabassa erindret et møte med Lispector: «I was flabbergasted to meet that rare person who looked like Marlene Dietrich and wrote like Virginia Woolf.»

Verk

Romaner 
 Perto do Coração Selvagem (1943) - Nær livets ville hjerte (norsk oversettelse ved Anne Elligers, 2016, Bokvennen forlag)
 O Lustre (1946) 
 A Cidade Sitiada (1949) 
 A Maçã no Escuro (1961) 
 A Paixão segundo G.H. (1964) 
 Uma Aprendizagem ou O Livro dos Prazeres (1969) 
 Água Viva (1973), utgitt på norsk 2022 (forlaget Solum Bokvennen, oversatt av Anne Elligers)
 A hora da Estrela (1977) - Stjernens time (norsk oversettelse og forord ved Ida Munck 2015)
 Um Sopro de Vida (1978)

Novellesamlinger 

 Alguns contos (1952)
Laços de família (1960) -  Familiebånd  (norsk oversettelse ved Ida Munck 2017)
 A legião estrangeira (1964) 
 Felicidade clandestina (1971) 
 A imitação da rosa (1973)
 A via crucis do corpo (1974)
 Onde estivestes de noite (1974) - Hvor var dere i natt (norsk oversettelse ved Anne Elligers 2017)
 Para não esquecer (1978)
 A bela e a fera (1979)

Referanser

Eksterne lenker 
 
 
 

Brasilianske forfattere